Semifinalen som ikke burde vært spilt
I oppkjøringen til de olympiske lekene handlet alt om Russland. Om statsstøttet doping, utskifting av skitne prøver med rene, en Wada-rapport som anbefalte utestengelse, og til slutt den feige avgjørelsen fra IOC om å la systematiske juksemakere få være med. Etter det har det egentlig vært forholdsvis stille om russerne i OL. Det har vært noen episoder, som da svømmeren Julija Efimova ble pepet ut etter sølvmedaljen på 100 meter bryst, og fikk passet sitt påskrevet av konkurrenter som mente hun aldri burde vært i bassenget. Eller da Jevgenij Tisjtsjenko (25) på uforklarlig vis ble tildelt seieren mot Vassilij Levit fra Kasakhstan, og IOC-president Thomas Bach ble øyenvitne til hva publikum mente om både det ene og det andre. Men ellers ser det ut som om skandalen nærmest har gått i glemmeboken for mange. Det har ikke vekket så veldig mye oppsikt at nasjonen Wada ville utestenge, som endte med å sende over 270 utøvere til Brasil, i skrivende stund er på femteplass på medaljestatistikken, med et tosifret antall av hver eneste valør. Om noen skulle være i tvil om hvorvidt juks kan lønne seg i internasjonal idrett, er det bare å se på hvor billig Russland til slutt kom fra det, tross veldokumenterte og rystende avsløringene om skittent spill. Legger man til at nivået på dopingtestingen under lekene er blitt kritisert, spørs det hvor mye potensielle fuskere er blitt avskrekket denne sommeren. Paradoksalt nok endte det også med at Norge havnet i en håndballsemifinale som aldri burde vært spilt. For Trefilovs mannskap burde ikke vært her, selv om håndballen ikke er kjent som noen dopingversting. IOC-medlem Gerhard Heiberg trodde valget om å la særforbundene avgjøre, i prinsippet ville være en utestengelse, med noen få unntak. Så grundig feil kan man ta. Og utfallet har organisasjonen Heiberg representerer svært liten grunn til å være stolt av.
Over 40 OL-medaljer er så langt blitt hengt rundt halsen på utøvere fra nasjonen som aldri burde fått konkurrere her i Rio. hengt rundt halsen på utøvere fra nasjonen som aldri burde fått konkurrere her i Rio.